Joogaturism

Joogaturism on heaoluturismi alaliik, mille eesmärk on parandada inimeste vaimset ja kehalist seisundit joogapraktikate abil. 
Joogaturismi põhi sihtkohaks on pühakohad Indias ja mujal maailmas. Sihtrühmaks on nii turistid, kes soovivad praktiseerida joogat kui ühte tervendavat viisi keha ja vaimu jaoks, kui need, kelle eesmärk on õppida joogaõpetajaks. 
Esimesed viited jooga praktikate kohta Indias pärinevad 5. sajandist. Seda peetakse algselt hinduismist tulenenud õpetuseks. Jooga on terviklik praktika, mis ühendab keha, meelt ja hingamist. Selle käigus õpitakse oma keha paremini tunnetama, parandatakse rühti, painduvust ja lihastoonust. Asanad (joogapoosid) aitavad tugevdada lihaseid ja parandada tasakaalu. Õpitakse kontrollima ja süvendama hingamist, mis aitab rahustada meelt ja toetada närvisüsteemi. Regulaarne jooga aitab vähendada ärevust, depressiooni ja kroonilist stressi. Õpitakse meditatsiooni ja teadveloleku tehnikaid. Jooga arendab tähelepanuvõimet ning aitab elada teadlikumalt ja hetkes kohal olles. Jooga on praktika, mis eeldab püsivust ja järjepidevust – seeläbi arendatakse ka iseloomuomadusi nagu kannatlikkus ja sihikindlus. Sügavamal tasandil õpetab jooga ka eetilisi ja filosoofilisi põhimõtteid (nt ahimsa – vägivallatus, satya – ausus), mis aitavad elada tasakaalukamat elu.
Joogaturism maailmas.
Läänemaailmale tutvustati joogat 19. sajandi lõpul ja samal ajal hakati seda ka harrastama. Jooga põhimõtted on levinud ka kristlaste ja moslemite seas. Joogakoole leiab üle maailma ja joogapuhkusi pakutakse lisaks Indiale mitmes Euroopa, Aafrika ja Aasia riigis: Kreekas, Itaalias, Prantsusmaal, Portugalis, Hispaanias, Türgis, Marokos, Jaapanis, Sri Lankal, Tais. Eestis, Haapsalu linnuses korraldatakse alates 2011. aastast joogafestivali. Kuigi jooga on tugevalt seotud hinduismi õpetustega, on jooga läänemailmas segunenud selliste spordialadega nagu võimlemine ja kulturism. See läheb vastuollu jooga algse põhimõttega saavutada rahu rahulike ja vähe liikumist nõudvate harjutustega.
Joogaturismi liigid.
Joogapuhkus on puhkus koos joogatundidega ja osa võib võtta nii mitmest, kui ise soovitakse. Ajagraafik on vabam, külastajad võivad saabuda ja lahkuda, millal soovivad. Külastajad võivad valida treenerite ja tundide vahel, samuti saavad nad valida, mis tundides nad käivad ja mida söövad. Puhkused on tavaliselt luksuslikud, suurem osa toimub hotellides või villades, kus on mitmeid mugavusi, et enda puhkust veel paremaks muuta. Seal võivad olla basseinid, jõusaalid ja spaad. Jooga puhkus sobib inimestele, kes soovivad rahulikku puhkust ja tahavad teha seda, mida soovivad. 
Jooga retriidil on kindel kestus ja programm, kus oodatakse, et osa võetakse enamikust tundidest. Kestus võib olla paar päeva kuni mitu kuud, mitme kuu pikkused on mõeldud nendele, kes soovivad ise joogaõpetajateks hakata. Retriidi puhul on üks treener või väike grupp treenereid, kes aitavad jooga oskusi parandada. Retriidil olles järgitakse tervislikke eluviise, mõnes kohas on alkohol keelatud ning osades kohtades on ainult taimetoidud. Retriidid toimuvad joogakeskustes, ashramites või kohtades, mis on spetsiaalselt reserveeritud retriidi grupi jaoks. Vahetevahel saab retriidis ka matkata, mediteerida, süüa teha ja isegi surfata.